《闻建寇逼境携家将由乐沙县以如剑浦》
宋代·李纲

我来寓杉江，客馆未煖席。纷然群盗起，环境暗锋镝。

束装呼仆夫，又复事远适。峨峨章源岭，峻峭初未识。

攀援仅能进，十步九倾侧。风吹雾雨冰，草木尽矛戟。

朝登暮始降，落日半天赤。儿童饥屡啼，徒御疲已极。

薄游玉华洞，庶可稍休息。东郊遽不开，蜂蚁迭吞食。

避寇如避弩，吾敢惮行役。驱车适沙阳，颇喜田野辟。

虽经兵火馀，邑屋幸如昔。旧游疑梦中，一一有遗迹。

寓轩存佛宫，脩竹自春色。峥嵘凝翠阁，尚对七峰碧。

故人皆避地，谁与道胸臆。理舟剑浦行，稍就宽旷域。

溪流正湍暴，恶子亦充斥。脱身险阻中，恊济藉众力。

吟哦杜陵诗，妙语皆中的。丧乱古今同，临风意如织。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。